b"\n_START_ARTICLE_\nSistema trif\xc3\xa0sic\n_START_PARAGRAPH_\nUn sistema de corrents trif\xc3\xa0sics  consta de tres corrents alterns monof\xc3\xa0sics de la mateixa freq\xc3\xbc\xc3\xa8ncia i amplitud (i per tant, valor efica\xc3\xa7) que presenten una certa difer\xc3\xa8ncia de fase entre elles, al voltant de 120 \xc2\xb0, i estan donades en un ordre determinat. Cadascun dels corrents monof\xc3\xa0sics que formen el sistema es designa amb el nom de fase. Un sistema trif\xc3\xa0sic de tensions es diu que \xc3\xa9s equilibrat quan els seus corrents s\xc3\xb3n iguals i estan desfasats sim\xc3\xa8tricament. Quan alguna de les condicions anteriors no es compleix (tensions diferents o diferents desfasaments entre elles), el sistema de tensions \xc3\xa9s un sistema desequilibrat o sistema desbalancejat. Rep el nom de sistema de c\xc3\xa0rregues desequilibrades el conjunt d'imped\xc3\xa0ncies diferents que fan que pel receptor circulin corrents d'amplituds diferents o amb difer\xc3\xa8ncies de fase entre elles diferents de 120 \xc2\xb0, encara que les tensions del sistema o de la l\xc3\xadnia siguin equilibrades o balancejades._NEWLINE_El sistema trif\xc3\xa0sic presenta una s\xc3\xa8rie d'avantatges com s\xc3\xb3n l'economia de les seves l\xc3\xadnies de transport d'energia (fils m\xc3\xa9s fins que en una l\xc3\xadnia monof\xc3\xa0sica equivalent) i dels transformadors utilitzats, aix\xc3\xad com el seu elevat rendiment dels receptors, especialment motors, als que la l\xc3\xadnia trif\xc3\xa0sica alimenta amb pot\xc3\xa8ncia constant i no polsada, com en el cas de la l\xc3\xadnia monof\xc3\xa0sica._NEWLINE_Els generadors utilitzats en centrals el\xc3\xa8ctriques s\xc3\xb3n trif\xc3\xa0sics, ja que la connexi\xc3\xb3 a la xarxa el\xc3\xa8ctrica ha de ser trif\xc3\xa0sica (excepte per a centrals de poca pot\xc3\xa8ncia). La trif\xc3\xa0sica s'usa molt en ind\xc3\xbastries, on les m\xc3\xa0quines funcionen amb motors per a aquesta tensi\xc3\xb3._NEWLINE_Hi ha dos tipus de connexi\xc3\xb3, en triangle i en estrella. En estrella, el neutre \xc3\xa9s el punt d'uni\xc3\xb3 de les fases.\n_START_SECTION_\nConnexi\xc3\xb3 en estrella (del generador o de la c\xc3\xa0rrega)\n_START_PARAGRAPH_\nEn un generador en configuraci\xc3\xb3 d'estrella, les intensitats de fase coincideixen amb les corresponents de l\xc3\xadnia, per tant es compleix (en cas d'equilibri)  IF = IL._NEWLINE_Les tensions de fase i de l\xc3\xadnia en configuraci\xc3\xb3 estrella (en cas d'equilibri) se relacionen per la f\xc3\xb3rmula \xe2\x88\x9a3UF = UL, relaci\xc3\xb3 obtinguda en aplicar la segona llei de Kirchhoff als fasors U\xe2\x82\x90\xe2\x82\x99, Ubn i Uab de mode que resulta (transformant els fasors en vectors (x,y) per facilitar-hi el c\xc3\xa0lcul): U\xe2\x82\x90\xe2\x82\x99 - Ubn = Uab = \xe2\x88\x9a3U\xe2\x82\x90\xe2\x82\x99 *(1(30\xc2\xba)) estant U\xe2\x82\x90\xe2\x82\x99 = UF i Uab = UL. Aquesta relaci\xc3\xb3 \xc3\xa9s visible dibuixant el diagrama d'aquests fasors de tensi\xc3\xb3.\n_START_SECTION_\nConnexi\xc3\xb3 en triangle (del generador o de la c\xc3\xa0rrega)\n_START_PARAGRAPH_\nSi es connecten entre si les fases del generador o de la c\xc3\xa0rrega, connectant el principi de cada fase amb el final de la seg\xc3\xbcent, s'obt\xc3\xa9 la configuraci\xc3\xb3 triangle._NEWLINE_En configuraci\xc3\xb3 triangle, la intensitat de fase i la intensitat de l\xc3\xadnia es relacionen per \xe2\x88\x9a3IF = IL, relaci\xc3\xb3 obtinguda en aplicar la primera llei de Kirchhoff als fasors d'intensitat de qualsevol dels tres nodes de manera que resulta Iba - Iac = I\xe2\x82\x90 = \xe2\x88\x9a3Iba * (1 (-30\xc2\xba)) sent Ia = IL. Aquesta relaci\xc3\xb3 \xc3\xa9s visible dibuixant el diagrama d'aquests fasors d'intensitat._NEWLINE_Les tensions de fase i de l\xc3\xadnia en configuraci\xc3\xb3 triangle coincideixen UF = UL, la qual cosa \xc3\xa9s evident perqu\xc3\xa8 cada branca de fase connecta dues l\xc3\xadnies entre si."